RÅDETS GENNEMFØRELSESAFGØRELSE
af 22. juni 2012
om ophævelse af suspensionen af Samhørighedsfondens forpligtelser til Ungarn
(2012/323/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1084/2006 af 11. juli 2006 om oprettelse af Samhørighedsfonden (1), særlig artikel 4, stk. 2,
under henvisning til forslag fra Europa-Kommissionen og
ud fra følgende betragtninger:
(1)
Artikel 4 i forordning (EF) nr. 1084/2006 fastsætter de betingelser, der gælder for adgang til støtte fra Samhørighedsfonden. I henhold til nævnte artikels stk. 1 kan Rådet beslutte at suspendere hele eller dele af forpligtelserne fra Samhørighedsfonden til den pågældende medlemsstat med virkning fra den 1. januar året efter beslutningen om suspension, hvis det i overensstemmelse med artikel 126, stk. 8, i traktaten om Den Europæiske Unions funktionsmåde er blevet konstateret, at den pågældende medlemsstat ikke har truffet virkningsfulde foranstaltninger til opfølgning af en henstilling fra Rådet i henhold til artikel 126, stk. 7, i TEUF.
(2)
Ved beslutning 2004/918/EF om et uforholdsmæssigt stort underskud i Ungarn (2) fastslog Rådet den 5. juli 2004 i overensstemmelse med artikel 104, stk. 6, i traktaten om oprettelse af Det Europæiske Fællesskab ("TEF"), at der forelå et uforholdsmæssigt stort underskud i Ungarn. Rådet vedtog den 5. juli 2004 en første henstilling, den 8. marts 2005 en anden henstilling og den 10. oktober 2006 en tredje henstilling, der alle var rettet til Ungarn i overensstemmelse med artikel 104, stk. 7, i TEF. Rådet vedtog den 7. juli 2009 sin fjerde sådanne henstilling("Rådets henstilling af 7. juli 2009") med henblik på at bringe situationen med et uforholdsmæssigt stort underskud til ophør senest i 2011.
(3)
Den 24. januar 2012 vedtog Rådet, i overensstemmelse med artikel 126, stk. 8, i TEUF, afgørelse 2012/139/EU om konstatering af, om Ungarn har truffet virkningsfulde foranstaltninger til opfølgning af Rådets henstilling af 7. juli 2009 (3), hvorved Rådet konstaterede, at Ungarn ikke inden for den i Rådets henstilling af 7. juli 2009 fastsatte periode havde truffet virkningsfulde foranstaltninger som reaktion herpå.
(4)
Den 13. marts 2012 traf Rådet ved gennemførelsesafgørelse 2012/156/EU om suspension af forpligtelser fra Samhørighedsfonden til Ungarn med virkning fra den 1. januar 2013 (4) afgørelse om at suspendere en del af forpligtelserne fra Samhørighedsfondens forpligtelser med virkning fra den 1. januar 2013 i overensstemmelse med artikel 4 i forordning (EF) nr. 1084/2006. Afgørelsen om, hvor store forpligtelser fra Samhørighedsfonden der skulle suspenderes, havde til formål at sikre, at suspensionen både var effektiv og forholdsmæssig og samtidig tog hensyn både til den nuværende overordnede økonomiske situation i Unionen og Samhørighedsfondens relative betydning for den pågældende medlemsstats økonomi. Rådet fandt det hensigtsmæssigt i tilfælde af en første anvendelse af artikel 4, stk. 1, i forordning (EF) nr. 1084/2006 for en given medlemsstat, dvs. Ungarn, at fastsætte beløbet til 50 % af tildelingen af midler fra Samhørighedsfonden for 2013, dog højst 0,5 % af den pågældende medlemsstats nominelle BNP som skønnet af Kommissionens tjenestegrene. I overensstemmelse hermed traf Rådet afgørelse om at suspendere 495 184 000 EUR af Samhørighedsfondens forpligtelser til Ungarn med virkning fra den 1. januar 2013.
(5)
I overensstemmelse med artikel 126, stk. 7, i TEUF vedtog Rådet den 13. marts 2012 endvidere en revideret henstilling til Ungarn ("Rådets henstilling af 13. marts 2012"), hvor fristen for at bringe situationen med et uforholdsmæssigt stort underskud til ophør blev fastsat til 2012. Det blev specifikt henstillet til Ungarn at gennemføre en yderligere finanspolitisk indsats på mindst 0,5 % af BNP gennem yderligere specificering og gennemførelse af konsolideringsforanstaltninger af strukturel art med henblik på at nå underskudsmålet for 2012 på 2,5 % af BNP, at afsætte eventuelle ekstraordinære gevinster til forbedring af den samlede saldo, at træffe de yderligere foranstaltninger af strukturel art, der er behov for til at sikre, at underskuddet i 2013 forbliver et godt stykke under tærsklen på 3 % af BNP og at indarbejde bestemmelser om tilstrækkelige reserver i de kommende budgetlove. Samtidig understregede Rådet, at budgettilpasningen burde bidrage til at få den offentlige bruttogældskvote til at falde, og at indsatsen også skulle støttes af de foreslåede forbedringer i rammerne for den finanspolitiske styring.
(6)
Den 23. april 2012 indgav Ungarn den årlige opdatering af konvergensprogrammet med en beskrivelse af landets budgetstrategi for at opnå en holdbar korrektion af det uforholdsmæssigt store underskud inden for fristen i 2012. De officielle underskudsmål og den planlagte finanspolitiske indsats er i overensstemmelse med Rådets henstilling af 13. marts 2012. Programmet bekræfter det tidligere mellemfristede mål på 1,5 % af BNP, som efter planen nås senest i 2013. I overensstemmelse med opdateringen reduceres den offentlige gæld løbende i hele programperioden til 77 % af BNP i 2013 og til under 73 % af BNP i 2015. Hvad angår reform af den finanspolitiske styring, har myndighederne oplyst, at de vil forelægge parlamentet de nødvendige ændringsforslag i løbet af forårssamlingen.
(7)
På grundlag af offentligt tilgængelige oplysninger konkluderede Kommissionen i sin meddelelse af 30. maj 2012, at Ungarn har truffet de fornødne korrigerende foranstaltninger, som udgør et tilstrækkeligt fremskridt i retning af en korrektion af det uforholdsmæssigt store underskud. Budgetunderskuddet forventes navnlig at nå 2,5 % af BNP i 2012 og forblive et godt stykke under referenceværdien på 3 % af BNP i 2013 i overensstemmelse med Rådets henstilling fra marts. Tages der tillige hensyn til alle offentligt tilgængelige oplysninger, som regeringen har fremlagt siden midten af marts, forventer Kommissionens tjenestegrene specifikt, at underskuddet for 2013 vil udgøre 2,7 % af BNP. Også på baggrund af virkningen af revisionerne af den potentielle BNP-vækst og den forventede afvigelse fra almindelig skatteelasticitet kan den finanspolitiske indsats i 2012 generelt vurderes at være i overensstemmelse med det krævede. Brugen af uventede ekstragevinster og indarbejdelsen af bestemmelser om tilstrækkelige reserver i de kommende budgetter er stadig ikke påvist. Ifølge Kommissionens prognose fra foråret 2012 forventes den offentlige gæld at falde til 78,5 % af BNP i 2012 og lidt mere i 2013. Endelig er der gjort visse fremskridt med hensyn til forbedringer i rammerne for den finanspolitiske styring, men der skal stadig udvikles og vedtages vigtige reformer, inden parlamentets forårssamling slutter. På den baggrund og i lyset af de nylige data for væksten i første kvartal, som er værre end forventet, vil Kommissionen fortsat nøje overvåge budgetudviklingen i Ungarn.
(8)
Ungarn har generelt truffet de fornødne korrigerende foranstaltninger som reaktion på Rådets henstilling af 13. marts 2012 med henblik på at korrigere det uforholdsmæssigt store underskud inden for den frist, Rådet har fastsat. Gennemførelsesafgørelse 2012/156/EU om suspension af en del af forpligtelserne fra Samhørighedsfonden bør derfor ophæves.
(9)
Hvis det på et hvilket som helst tidspunkt, førend afgørelsen om, at der foreligger et uforholdsmæssigt stort underskud, ophæves i henhold til artikel 126, stk. 12, i TEUF, viser sig, at de trufne foranstaltninger ikke er tilstrækkelige, bør Rådet på grundlag af en henstilling fra Kommissionen vedtage en ny afgørelse i henhold til artikel 126, stk. 8, i TEUF. Rådet kan i så fald på forslag af Kommissionen vedtage en afgørelse om at suspendere Samhørighedsfondens forpligtelser -
VEDTAGET DENNE AFGØRELSE:
Artikel 1
Den delvise suspension af Samhørighedsfondens forpligtelser til Ungarn, som er fastsat i gennemførelsesafgørelse 2012/156/EU, ophæves.
Artikel 2
Denne afgørelse er rettet til Ungarn.
Udfærdiget i Luxembourg, den 22. juni 2012.